**Mahmud Ahmadinežad** (pers. ‏محمود احمدینژاد‎, *Mahmūd Ahmadī-Nežād*, synt. **Mahmud Sabbaghian**, pers. ‏محمود صباغیان‎, *Mahmud Sabbāġyān*; s. 28. lokakuuta 1956) toimi kuudentena Iranin presidenttinä vuosina 2005−2013. Hän astui virkaansa ensimmäiselle nelivuotiskaudelleen elokuussa 2005. Kesäkuussa 2009 hänet valittiin jatkokaudelle murskaenemmistöllä kiistellyissä vaaleissa, jotka johtivat mellakoihin.

Ahmadinežad on herättänyt ärtymystä länsimaissa revisionistisilla lausunnoillaan holokaustista ja on profiloitunut Lähi-idässä Israelin vastustajana. Iran jatkoi hänen kaudellaan ydinohjelmaansa, jonka Israel näkee uhaksi turvallisuudelleen.

Varhaiset vuodet
----------------

Ahmadinežadin synnyinkoti Aradanissa, nykyisin asumaton.
Ahmadinežad on kotoisin Aradanista läheltä Teherania. Ahmadinežad on neljäs poika seitsemästä lapsesta. Perhe muutti Teheraniin hänen ollessaan vauvaikäinen, ja isä Ahmad otti nimen Ahmadinežad (Ahmadin suku) vanhan nimen Sabbaghian (langanvärjääjä) tilalle. Isä piti kauppaa ja parturia Aradanissa ja ryhtyi Teheranissa sepäksi.

Ahmadinežad opiskeli Iranin tiede- ja teknologiayliopistossa insinööriksi ja suoritti maisterin tutkintonsa 1984. Hän työskenteli yliopistossa vuodesta 1989 ja väitteli tohtoriksi 1997 liikenne- ja kuljetusalalta.

Ahmadinežad oli jo opiskelijana poliittisesti aktiivinen ja painoi šaahia vastustavia lentolehtisiä kotiinsa piilotetulla painokoneella. Myöhemmin hän liittyi radikaaliin Yhtenäisyyden vahvistus -ryhmään, joka kasvoi vuoden 1979 vallankumouksen myötä. Ryhmä osallistui myös Yhdysvaltain lähetystön valtaukseen. Ahmadinežadin osuutta tapahtuneessa ei ole vahvistettu.

Ahmadinežad taisteli Irakin-vastaisessa sodassa. Hän liittyi myöhemmin Vallankumouskaartin erikoisprikaatiin ja palveli salaisissa tehtävissä luultavasti Kirkukissa ja osallistui mahdollisesti myös ajatollah Khomeinin vihollisten eliminointiin. Hän matkusti mahdollisesti 1989 Itävaltaan avustamaan kurdi Abdorrahman Qassemloun eliminoinnissa. Hän oli perustamassa Opiskelijoiden islamilaista yhdistystä ja toimi Basijin kouluttajana. Sodan jälkeen hän palasi yliopistoon luennoitsijaksi.

Poliittinen ura
---------------

Ahmadinežad puhumassa Columbian yliopistolla syyskuussa 2007.
Ahmadinežad oli Ardabīlin maakunnan kuvernöörinä 1993–1997 ja Teheranin pormestarina 3. toukokuuta 2003 – 28. kesäkuuta 2005. Hänet tunnetaan vanhoillisena konservatiivina, jonka näkemykset ovat islamistisia ja populistisia. Teheranin johdossa hän sai mainetta vaatimattomuudestaan ja hartaudestaan. Ahmadinežadin aikana suljettiin pikaruokaketjuja ja Internet-kahviloita ja kulttuurikeskukset muutettiin rukoushalleiksi. Hän kieltäytyi käyttämästä kaupungin limusiinia ja ajoi omalla vuosimallin 1977 Peugeotillaan.

Vuoden 2005 presidenttivaaleissa Ahmadinežad sai vaalien toisella kierroksella 61,6 prosenttia äänistä voittaen näin vastaehdokkaansa Akbar Hashemi Rafsanjanin.

Ahmadinežad on puolustanut voimakkaasti maansa rauhanomaista ydinohjelmaa, johon kuuluu ydinpolttoaineen rikastus. Yhdysvaltain presidentti Bushin hallinto kuitenkin uskoi Iranin tavoittelevan ydinasetta ja ajoi maalle pakotteita YK:ssa sekä painosti sitä voimakkaasti poliittisesti. Ahmadinežad lähetti toukokuussa kiistasta 2006 avoimen kirjeen presidentti Bushille sekä toisen marraskuussa 2006 yhdysvaltalaisille.

Kotimaassaan Ahmadinežadia on arvosteltu etenkin taloudenhoidosta, kuten ruoan ja asumisen hintojen noususta. Huolimatta maan päävientituotteen öljyn hinnan kolminkertaistumisesta ja vakuuttavasta 6,7 % vuosittaisesta talouskasvusta työttömyys pysyi kahdessakymmenessä prosentissa ja inflaatio kohosi 22 %:iin. Myös ongelmat tuetunhintaisen polttoaineen jakelussa pakottivat määräämään kuukausittaisen 100 litran ylärajan 1000 rialin/litra (0,11 US$/l) -hintaiselle bensiinille*lähde?*.

Ahmadinežadin hallinto leikkasi bensiinin ja ruoan tukiaisia loppuvuodesta 2010 ja otti niiden tilalle käyttöön perustulon. Iranin kokemuksia perustulosta on käytetty tutkittaessa sen vaikutuksia työmarkkinoihin.

Mahmud Ahmandinedžadia on kansainvälisesti arvosteltu juutalaisvastaisista lausunnoistaan. Ahmadinežad sanoi puheessaan lokakuussa 2005 edesmennyttä ajatollah Khomeinia lainaten: "Jerusalemia miehittävä hallinto on pyyhittävä historian sivuilta", joka länsimaissa käännettiin säännönmukaisesti "Israel pitäisi pyyhkiä maailmankartalta". Heinäkuussa 2006 hän antoi lausunnon, jonka mukaan Israel on painanut oman tuhonsa nappia toimillaan Libanonissa. Lisäksi hän käski israelilaisia pakkaamaan tavaransa ja muuttamaan muualle ennen kuin he palavat sytyttämässään tulessa. Ahmadinežad on kiistänyt syytökset antisemitismistä.

Holokaustia Ahmadinežad on nimittänyt myytiksi, joka on noussut uskontoja tärkeämpään asemaan. Lisäksi hän on pitänyt Syyskuun 11. päivän 2001 terrori-iskuja Yhdysvaltain hallituksen salaliittona

Yhdysvalloissa Ahmadinežadia on demonisoitu samalla tavoin kuin Yhdysvaltain edellisiä vihollisia, Muammar Gaddafia tai Saddam Husseinia. Toisaalta Lähi-idässä hän on saavuttanut suosiota Yhdysvaltain ja Israelin vastaisuudellaan.

Ahmadinežad ehdotti George W. Bushille kahdessa eri kirjeessä avointa debattia. Kirjeisiin ei vastattu. Ahmadinežad lähetti myös Barack Obamalle onnitteluviestin, joka myös jäi vaille vastausta. Ahmadinežad on nyttemmin ehdottanut Obamallekin julkista mielipiteiden vaihtoa YK:n päämajassa New Yorkissa.

Ahmadinežad vieraili maaliskuun 2008 alussa ensimmäisenä Iranin presidenttinä sitten vuoden 1979 vallankumouksen naapurimaassa Irakissa, jossa Yhdysvallat syrjäytti maan entisen baathistijohtaja Saddam Husseinin ja valtaan nousivat Iranissakin enemmistönä olevat šiiat. Hän tapasi sekä presidentti Jalal Talabanin että pääministeri Nuri al-Malikin.

Vuonna 2008 Ahmadinežad esitti kuningattaren puheelle "vaihtoehtoisen" joulutervehdyksen Britannian Channel 4 -kanavalla.

Vuoden 2009 presidentinvaaleissa Ahmadinežadin vastaehdokkaiksi asettuivat entinen pääministeri Mir Hossein Mousavi ja entinen parlamentin puhemies Mehdi Karroubi, jotka molemmat tunnetaan uudistusmielisinä sekä konservatiivi, eliittiyksikön entinen päällikkö Mohsen Rezai. Vaaleista tuli Ahmadinežadin ja Mir Hossein Mousavin välinen taistelu, kun muut ehdokkaat jäivät alle kahden prosentin kannatukseen.

Itävaltalainen poliitikko Peter Pilz on syyttänyt Ahmadinežadia kansainvälisistä salamurhista.

Presidentinvaalit 2009
----------------------

Kesäkuussa 2009 Mahmud Ahmadinežad valittiin jatkokaudelle, mikä aiheutti poikkeuksellisen suuria mellakoita Teheranissa. Sadattuhannet Mir-Hossein Mousavin kannattajat protestoivat pääkaupungissa uudelleenvalintaa mielenosoituksissa, jotka yltyivät jopa aseellisiksi. Vastustajat syyttivät Ahmadinežadia vaalivilpistä. Vaalien jälkeen lukuisia uudistusmielisiä poliitikkoja pidätettiin. Venezuelan presidentti Hugo Chávez luonnehti Ahmadinežadin uudelleenvalintaa suureksi voitoksi.

Vielä kesäkuun aikana kävi ilmi, että joillakin äänestysalueilla äänestysaktiivisuus oli yli 100 prosenttia.

Katso myös
----------

* Iranin ydinkriisi

Lähteet
-------

1. 1 2 3 4 5 6  Ten Things You Didn't Know About Mahmoud Ahmadinejad Yahoo! News. Viitattu 30.9.2007. (englanniksi)
2. ↑  Ahmadinejad calls Holocaust a "great deception"
3. ↑  Presidentti Ahmadinejad julistautui voittajaksi Iranissa, Mtv uutiset
4. ↑  Ahmadinejad sends letter to Bush BBC. Viitattu 26.9.2007. (englanniksi)
5. ↑  Ahmadinejad's Letter to Bush Washington Post. Viitattu 26.9.2007. (englanniksi)
6. ↑  Ahmadinejad's letter to Americans CNN. Viitattu 26.9.2007. (englanniksi)
7. ↑  Battle of the conservatives *atimes.com*. Asia Times.  Arkistoitu 9.5.2008. Viitattu 10.8.2008. (englanniksi)
8. ↑  Iran tried its own basic income scheme — and people didn't give up their jobs *nordic.businessinsider.com*.  23.6.2017.  (englanniksi)
9. ↑  Hamid Tabatabai: From Price Subsidies to Basic Income: The Iran Model and its Lessons *basicincome.org*.  (englanniksi)
10. ↑  'Hitler' does New York Asia Times.  Arkistoitu 11.10.2007. Viitattu 26.9.2007. (englanniksi)
11. ↑  Hitchens Hacker And Hitchens, Juancole.com 3.5.2006
12. ↑  Iranian President at Tehran Conference: 'Very Soon, This Stain of Disgrace [i.e. Israel] Will Be Purged From the Center of the Islamic World, memri.org 28.10.2005
13. ↑  Iran leader's warning to Israel, BBC 23.7.2006
14. ↑  Iranian leader 'not anti-Semite'  21.9.2006. BBC News. Viitattu 6.5.2007. (englanniksi)
15. ↑  Iranian leader denies Holocaust, BBC 14.12.2005
16. ↑  In Beirut, Iranian President Ahmadinejad Reiterates 9/11 Conspiracy, Accuses the West in Al-Hariri Assassination  18.10.2010. The Middle East Media Research Institute. Special Dispatch No. 3304.  Arkistoitu.  (englanniksi)
17. ↑  Dudi Cohen: Iranian president questions Holocaust, 9/11 *Ynetnews.com*.  25.6.2011. Viitattu 25.6.2011. (englanniksi)
18. ↑  Mark Hanrahan: Al Qaeda Calls On Mahmoud Ahmadinejad To End 'Ridiculous' 9/11 Conspiracy Theories *Huffingtonpost.com*.  28.9.2011. Viitattu 21.11.2011. (englanniksi)
19. ↑  The Big Question: Is America right to demonise President Ahmadinejad of Iran? Independent.  Arkistoitu 12.10.2007. Viitattu 26.9.2007. (englanniksi)
20. ↑  The perils of underestimating Ahmadinejad Guardian. Viitattu 26.9.2007. (englanniksi)
21. ↑  Ahmadinejad hailed in Middle East LA Times. Viitattu 26.9.2007. (englanniksi)
22. ↑  Iranin presidentti haastaa Obaman avoimeen keskusteluun *TS.fi*.  25.5.2009. Turun Sanomat.  Arkistoitu 10.11.2011. Viitattu 14.6.2009.
23. ↑  Ahmadinejad's Historic Iraq Visit Time.  Arkistoitu 16.4.2008.  (englanniksi)
24. ↑  Ahmadinejad Hails Iran-Iraq Ties During Visit, Accuses U.S. of Spreading Terrorism Fox News. Viitattu 10.8.2008. (englanniksi)
25. ↑  Ahmadinejad's visit to Iraq challenges U.S. influence xinhua. Viitattu 10.8.2008. (englanniksi)
26. ↑  Iranin Ahmadinejad esittää joulutervehdyksen Britannian televisiossa *Yle Uutiset*.  24.12.2008. Viitattu 22.6.2021.
27. ↑  Ahmadinejad show 'causes offence' *BBC News*.  25.12.2008. Viitattu 25.12.2008. (englanniksi)
28. ↑  Ahmadinejadille kolme haastajaa vaaleihin  20.5.2009. Yle Uutiset. Viitattu 8.6.2009.
29. ↑  Ahmadinejad wins Iran presidential election BBC. Viitattu 13.6.2009. (englanniksi)
30. ↑  Rafsanjani involved in the murder of Dr. Ghasemlou , says an Austrian MP, pdk-iran.org
31. 1 2  Iranin vaalitulos johti kahakoihin Ylen uutiset 13.6.2009, haettu 13.6.2009
32. ↑  Iranin suurmielenosoituksesta kuuluu ammuskelua, Iltalehti 15.06.2009
33. ↑  Yli sata uudistusmielistä poliitikkoa pidätetty Iranissa, Iltalehti 14.6.2009
34. ↑  Iran kielsi maanlaajuiseksi kaavaillun mielenosoituksen Hs.fi 15.6.2009 (Archive.org)
35. ↑  Yllättävä tunnustus Iranilta: "Ääniä enemmän kuin äänestäjiä", Uusisuomi.fi 22.6.2009

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Mahmud Ahmadinežad**.
* Wikiuutisissa on aiheeseen liittyvä uutinen: ***Ahmadinežad: Wikileaks-paljastus psykologista sodankäyntiä***
* Ahmadinežadin viralliset kotisivut (Arkistoitu – Internet Archive) (arabiaksi), (englanniksi), (ranskaksi)
* Iranin presidentin verkkosivu (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Muut | 
* IdRef

 |

 |